CELEX: 62008CN0492
Language: mt
Date: 2008-11-14 00:00:00
Title: Kawża C-492/08: Rikors ippreżentat fl- 14 ta' Novembru 2008 — Il-Kummissjoni tal-Komunitajiet Ewropej vs Ir-Repubblika Franċiża

24.1.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 19/17
            
         Rikors ippreżentat fl-14 ta' Novembru 2008 — Il-Kummissjoni tal-Komunitajiet Ewropej vs Ir-Repubblika Franċiża
   (Kawża C-492/08)
   (2009/C 19/30)
   Lingwa tal-kawża: Il-Franċiż
   Partijiet
   
      Rikorrenti: Il-Kummissjoni tal-Komunitajiet Ewropej (rappreżentant: M. Afonso, aġent)
   
      Konvenuta: Ir-Repubblika Franċiża
   Talbiet tar-rikorrenti
   
               —
            
            
               tiddikjara li billi tapplika rata mnaqqsa tat-taxxa fuq il-valur miżjud (VAT) għas-servizzi mogħtija mill-avukati, avukati li jistgħu jidhru quddiem il-Conseil d'État u l-Cour de cassation u l-prokuraturi legali, li għalihom dawn huma mħallsa totalment jew parzjalment mill-Istat bħala għajnuna legali, ir-Repubblika Franċiża naqset milli twettaq l-obbligi tagħha taħt l-Artikoli 96 u 98(2) tad-Direttiva tal-VAT (1);
            
         
               —
            
            
               tikkundanna lir-Repubblika Franċiża għall-ispejjeż.
            
         Motivi u argumenti prinċipali
   Il-Kummissjoni tikkontesta l-applikazzjoni, mill-konvenuta, ta' rata mnaqqsa ta' VAT għas-servizzi pprovduti bħala għajnuna legali mill-avukati, l-avukati li jistgħu jidhru quddiem il-Conseil d'État u l-Cour de cassation kif ukoll il-prokuraturi legali, peress li l-imsemmija servizzi ma jaqgħu taħt ebda waħda mill-kategoriji msemmija fl-Anness III tad-Direttiva 2006/112/KE.
   Sabiex jiġu kkonfutati t-tliet argumenti prinċipali tal-konvenuta, il-Kummissjoni l-ewwel nett tikkunsidra li l-garanzija tal-aċċess għall-ġustizzja ma tistax tkun raġuni rilevanti sabiex issir eċċezzjoni għar-rata normali tal-VAT fuq is-servizzi tal-avukati peress li din il-garanzija hija aktar marbuta mal-portata tal-għajnuna mogħtija mill-Istat, milli mar-rata ta' VAT stabbilita b'mod uniformi fuq il-livell Komunitarju.
   Barra minn hekk, skont ir-rikorrenti, il-karattru soċjali tal-attivitajiet inkwistjoni mhuwiex suffiċjenti sabiex dawn ikunu jistgħu jiġu inklużi fil-kategoriji l-oħra tas-servizzi msemmija fl-Anness III tad-direttiva, li għalihom hija permessa rata mnaqqsa meta mqabbla mar-rata normali applikabbli. Fil-fatt, b'mod konformi mal-ġurisprudenza stabbilita tal-Qorti tal-Ġustizzja, interpretazzjoni restrittiva tan-natura ta' dawn is-servizzi hija neċessarja sabiex jinżamm il-karattru eżawrjenti ta' dan l-anness.
   Fl-aħħar nett, il-Kummissjoni tfakkar li l-għan kemm tal-Artikoli 96 u 98(2) tad-Direttiva tal-VAT kif ukoll tal-Anness III tagħha mhuwiex dak li jiġi evitat it-tfixkil tal-kompetizzjoni bejn operaturi ekonomiċi li jipprovdu l-istess prodotti jew servizzi, iżda aktar sempliċement dak li tiġi mħeġġa armonizzazzjoni progressiva tal-leġiżlazzjonijiet tal-Istati Membri, billi jiġu approssimati r-rati ta' VAT applikati u billi jiġu limitati l-operazzjonijiet li fir-rigward tagħhom tista' tiġi applikata rata mnaqqsa.
   
      (1)  Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (ĠU L 347, p. 1).